Je Guy Galafin, chevaliers, fais savoir à touz ces qui verront et orront ces presentes lettres que je suis hons liges devant touz autres signors à noble baron mons. Jehan de Chalon, signour d’Arlay, mon très chier et redouté signour, et confesse par ces presentes lettres que j’ai repris de luy en fié ligement les choses ci après escriptes: c’est assavoir ma maison fort de Couge et tout le tertre où ele siet, ensi comme il se depart tout à la raonde; item, le meys à Roy, de Couges, et les apertenances de celuy; item, le meys es enfant Renaut, de Visin, assis ou territoire de Josel; item, le meys es enfans Humbert Moiron, de Nance; item, la vigne de la Coste, assisse ou territoire de F[r]ontenoy, dessoz la vigne mons. Estene Le Mellet, de Frontenay; et generalment quamque je ay, puis et doi avoir es parrochaiges et es territoires de Frontenay, de Blaterans, de Nance, de Coigefort, en fiez, en rerefiez, en signories, en justises granz et petites, en hommes, tailles, censes, courvées, prez, champs, vignes, bois, aigues, decours d’aigues et estant, molins, fours, pescheries, foresteries, messons et toutes autres choses, comant qu’eles soient nommées et apelées. Et ay promis et promet, pour moi et pour les miens, par mon soirement et par ma bone foy et sus l’obligation de touz mes biens, meuables et non meuables, presenz et à venir, à mon devantdit signour que je luy, ou son hoir à cui partaige mes fiez vendroit, recepteray à grant force et à petite, encontre toutes genz, toutes foiz que mestier li sera et j’en seray requis per luy ou per ses genz, en ma maison de Couge et es recet. Et sont tenuz mi home et li habitant en la vile et ou territoire de Couge de siegre à armes le cors de mondit signour tout soulement, ou son hoir à cui partaige mes fiez vendra, en ost et en chevachie, toutes foiz qu’il en seront requis, c’est à entandre es despens de mon devantdit signour. Et toutes ces choses dessusdites je promet, par mon seiremant et sus l’obligation de touz mes biens, pour moy et pour les miens, à mon devantdit signour et es suens garder et tenir fermement, senz jamais venir encontre. En tesmoignaige de laquel chose, j’ay requis et fait metre en ces lettres le seal dou chapitre de Saint-Anathoile de Salins et le seel mons. Pierre, dit Boya, curé à ce temps d’Arlay... Faites et données l’uitime jour dou mois de joing, l’an Nostre Signour corrant par mil IIIc et trois.